
Til Inge, for kjærligheten og all tålmodig støtte


Fiat justitia, ruat caelum.

«La rettferdigheten skje fyllest, selv om himmelen faller.»




Hun svinger seg foran speilet. Fryden som bruser gjennom henne, er som bobler i blodet. Hun har aldri følt seg så fin noen gang. Klærne som hun skal ende opp med å bruke bare denne ene gangen, sitter helt perfekt.

Det var nok ikke helt dette hun hadde hatt i tankene, mormoren, da hun ga henne penger til sommerferien og sa hun skulle bruke dem på noe hun trengte. For hun trengte strengt tatt ikke noe av det, skapet hennes er fullt av klær. Men dette er en helt spesiell anledning. Og alt hun kan tenke på, er ham. Forestille seg blikket hans på seg. Hva han vil tenke når han får se henne sånn som dette.

Hun har ikke fortalt til noen hva hun faktisk skal. Har løyet og sagt at hun skal til en venninne, at de skal ta bussen inn til byen sammen. Men etterpå skal hun fortelle, i alle fall til venninnene.

Hun tar noen dansetrinn bortover gulvet og avslutter med en elegant piruett. Kikker bort på klokka over kommoden. Ikke lenge igjen nå. Snart får hun se ham igjen … Snart!

Lille julaften 2010

 

Reven rasker over jordet.

Teppet av snø gir lys til den ellers mørke desemberkvelden, hjulpet av månen som nå og da titter frem mellom skyene.

Sulten rumler i revens mage, men lysene i enden av jordet lover godt. Det betyr at det kan være mat å oppdrive. Snart fanger snuta opp det den søker etter, og reven setter fart mot bebyggelsen.

Den er nesten fremme da en dør flyr opp, og noen kommer ut av huset i stor fart. Raskt trekker reven seg i skjul, ser hvordan omgivelsene blir lyst opp i et kort glimt, før en bil starter opp og forsvinner oppover veien.

Reven nøler.

Men luktene overvinner skepsisen. Den smyger seg sakte frem fra skjulet sitt og haster dit hvor fristelsene venter.

Ikke lenge etter at den har begynt å forsyne seg, stanser den opp og lytter. Svelger fort og løfter den vibrerende snuta i været. Reven beveger seg fremover, og med et skjerpet blikk saumfarer den landskapet. Og der, i utkanten av skogen, nede ved vannet, fanger den opp bevegelser. Konturene av to skikkelser dukker opp. De er på vei mot huset.

Reven gløtter lengtende bort på matrestene som ligger igjen på bakken. Men instinktene forteller den at det er på tide å komme seg vekk, det er for stor aktivitet rundt dette stedet akkurat nå. Den krysser gårdsplassen på raske labber og piler over jordet.

Og innen lyden av opphissede stemmer trenger ut gjennom vinduene som vender ut mot jordet, er reven for lengst borte.

«Så, hva tror du?» Politibetjent Niklas Sand kaster et blikk bort på partneren i passasjersetet. «Er det snakk om to gubber som har dratt det årlige gløggpartyet for langt og havnet på en skikkelig rangel?»

Silja Frost smiler mot bilruta. Selv om varmeapparatet går for fullt, kan hun føle hvordan kulden siver inn gjennom glasset. Kuldebølgen som har holdt sitt jerngrep om Nord-Europa siden november, holder stand og ser ikke ut til å ville gi slipp med det første.

«Er vel en viss fare for det», svarer hun.

Utenfor farer spredt bebyggelse forbi. Juletrær, julestjerner og sjuarmede lysestaker lyser opp vintermørket langs E16. I den lune varmen inne i husene er julefeiringen sikkert godt i gang for de fleste. Silja skotter bort på klokka i dashbordet. Jo, besteforeldrene og tanten er nok et stykke inn i julemiddagen allerede. Slik tradisjonen er, pleier de alltid å sette seg til bords for å spise idet Sølvguttene går i gang med å synge jula inn.

Hun håper de får en fin feiring, ikke altfor preget av mormorens alzheimer som har forverret seg det siste halve året. Silja kjenner et stikk av dårlig samvittighet for at hun har tatt på seg jobbing denne kvelden. Men hun hadde følt at det var hennes tur til å ta vakten på julaften denne gangen, det ville bli den første etter at hun begynte å jobbe på Hønefoss.

«Trolig finner vi dem utslått på hver sin sofa, i ferd med å sove ut rusen», fortsetter hun og åpner jakka for at hun ikke skal bli altfor varm før hun må ut i kulden igjen.

I alle fall håper hun det er sånn. Telefonen til operasjonssentralen kom fra en bekymret kone i hovedstaden. Ektemannen hadde ikke dukket opp som avtalt etter et førjulstreff med en kamerat. Det hadde aldri hendt før at han ikke kom tidsnok til julefeiringen med familien. Nå fantes det nok av grunner til at folk ikke kom seg hjem i tide, men at ingen av mennene var å få tak i på mobilen, fikk en aldri så liten varselklokke til å klemte.

«Snakker du av erfaring?» sier Niklas, og hun aner fliret hans.

Silja forstår at han fisker etter personlige opplysninger, slik han har en tendens til å gjøre. I utgangspunktet har hun ingenting imot å dele sånt med ham, men fremdeles, etter mer enn to år som nære kolleger, er han like tilbakeholden om seg og sitt som han alltid har vært. Så på trass velger hun å følge samme linje.

«Jobberfaring, ja», svarer hun og snur seg mot ham. «Det er vel ikke første gangen noen av oss er ute på et oppdrag som dette? Heldigvis får de som oftest en lykkelig slutt.»

Hun lager anførselstegn med fingrene rundt ordet lykkelig. Vet at denne ektemannen etter all sannsynlighet kan vente seg en real oppvask når han kommer hjem. Om han kommer hjem.

«Fikk du noe navn på fyren?» spør hun.

«Ja, det står på lappen jeg fikk av Ine.» Han leter den frem fra jakkelomma og rekker henne.

Silja slår på lyset i taket og leser den raskt før hun slår det av igjen.

«Audun Miller …» Hun smaker på navnet. «Er ikke det han forfatteren?»

«Må være en lite kjent forfatter i så fall», sier Niklas med et skuldertrekk. «Har aldri hørt om ham.»

«Jo da, du vet helt sikkert hvem han er. Debutboka hans, fader, hva het nå den igjen? … Vel, uansett, den ble en kjempehit da den kom på slutten av åttitallet, solgte i hauger og lass. Den handlet om finansmiljøet i Norge på den tiden, du vet japper og de greiene der, den fikk masse oppmerksomhet.»

«Ringer ingen bjeller», sier Niklas og rister på hodet. «Var bare barnet på slutten av åttitallet, jeg, vet du.»

Silja gir fra seg et sarkastisk fnys.

«Å ja, det hadde jeg helt glemt. Ikke rart du ikke husker ham, du som er hele to år yngre enn meg!»

 

De passerer den julestengte bensinstasjonen på Hallingby. Husene blir færre igjen, mørket mer rådende. Silja kjenner denne veien godt, hun har kjørt den titt og ofte. Besteforeldrene har hatt hytte på Vikerfjell siden begynnelsen av syttitallet, og etter at hun ble voksen, har hun brukt den mye selv. Da hun fikk jobb i oslopolitiet etter at hun var ferdig på Politihøgskolen, hadde hun tilbrakt mange helger og ferier der oppe, og ofte hatt hytta som utgangspunkt for lengre fotturer i fjellet.

«Har du noen formening om hvor dette stedet ligger, siden du er såpass kjent i området?» spør Niklas.

«Er ikke helt sikker», sier Silja. «Det ligger et godt stykke oppover i dalen. Du må forbi veien opp til Vikersetra, hvor mor og far har hytte. Etter veibeskrivelsen å dømme har vi passert avkjøringen til stedet når vi kjører til Sandviksstranda for å bade om sommeren, men jeg kan ikke si jeg noen gang har tenkt over den.»

De tar av fra E16 ved Ringmoen. Kjører forbi den lille grendeskolen som ble nedlagt året før, over ettfeltsbrua ved Killingstrømmen og videre oppover den smale, svingete fylkesveien mot Viker. Da de ifølge GPS-en skal nærme seg det angitte stedet, saktner Niklas farten, og Silja stirrer årvåkent ut av vinduet.

«Der», sier hun brått og setter fingeren mot vindusglasset. Hun forstår hvorfor hun ikke har merket seg avkjøringen tidligere, der den dukker opp helt ut av det blå like etter en sving.

Niklas må rygge tilbake før han får bilen inn på veien som bikker bratt ned mot innsjøen. På høyre side av veien strekker et jorde seg helt ned til fjorden, til venstre troner en tett granskog. I enden av veien kan de se lysene fra et hus og en tent julegran på plenen.

Idet Silja lar blikket vandre ned mot Sperillen som ligger igjenfrosset og hvit, begynner himmelen å slippe fra seg noen lette snøfjon. Sammen med det julepyntede huset hun har foran seg, får det henne til å tenke på snøkulen hun hadde da hun var barn. En sånn man måtte riste på for å se snøen falle.

Niklas parkerer midt på gårdsplassen, og de stiger ut av tjenestebilen. Kulden biter nådeløst til i kinnene og får snøen til å knirke under skoene. Silja løfter ansiktet mot himmelen. Akkurat da åpner det seg en sprekk i skydekket, og en kort stund ligger gårdsplassen og jordet bortenfor badet i det døde lyset fra månen. Bakom hviler skogen mørk og dyp. Så stimler skyene sammen igjen, og månelyset ebber ut.

En uhyggefølelse sniker seg innpå Silja. Det er noe med stillheten her ute, noe urovekkende ved den. Hun skvetter da Niklas smeller igjen bildøra.

«Å, fytti helvete, her er det jo enda kaldere!» sier han og krummer rygg mot kulden. «Her prøver man å være grei ved å ta på seg vakt på julaften, og så ender man med å fryse ballene av seg.»

«Du har kanskje hørt om noe som heter stillongs?» sier Silja moderlig oppgitt.

«Stillongs er for pingler», sier Niklas. «Jeg er da viking, for faen.»

Silja tenker at han har utseendet til en stereotypisk viking der han rager i været, bredskuldret og blond. Og som så mange ganger før undrer hun på om hangen hans til å banne er en pågående protest mot den religiøse oppdragelsen han har fått. Av de små dryppene hun har fått av informasjon siden de ble kjent, har hun forstått at forholdet hans til familien er mildt sagt anstrengt, spesielt når det gjelder foreldrene.

«Ja ja, da så», sier Silja. «Du er stor gutt og gjør som du vil. Det er dine edlere deler som må lide, ikke mine.»

Hun vender oppmerksomheten mot det gamle huset med laftede tømmervegger. Varmt, inviterende lys strømmer ut fra alle vinduene i første etasje.

«Ser ikke ut til at den der har vært i bruk det siste døgnet», sier Niklas og nikker mot SUV-en som står under et dekke av snø ved siden av en garasje som er av langt nyere dato enn huset.

«Nei», sier Silja. «Men det har åpenbart stått en bil ved siden av som må ha dratt før det siste snøfallet kom.» Hun peker mot bilsporene som har fått et tynt lag snø over seg.

De går sakte mot inngangspartiet og den grønne døra som er omkranset av en lysgirlander. Ingen ringeklokke er å se, men under det firedelte vinduet i døra er det en gedigen dørhammer i polert messing, formet som et løvehode. Da Silja bøyer seg frem og griper tak i ringen som henger i løvemunnen, kan hun høre lyden av musikk innenfra. Hun kjenner siste rest av uro forsvinne. Så var det slik de hadde fleipet om på vei hit: to middelaldrende menn som har dratt det årlige førjulstreffet litt for langt. Hun slår ringen tre ganger mot den lille messingplaten og venter.

Ingenting skjer. Musikken spiller fortsatt der inne, ikke veldig høyt, men kanskje høyt nok til at de ikke kan høre dørhammeren? Silja prøver på nytt, lytter og venter. Niklas beveger seg utålmodig bak henne. Han tar de to trappetrinnene ned igjen i ett hopp og går mot hushjørnet. Samtidig griper Silja i dørhåndtaket og trykker det ned. Døra glir opp.

«Niklas, det er åpent», roper hun dempet.

Niklas returnerer i lett jogg mens Silja åpner døra helt og roper inn:

«Hallo! Er det noen her? Det er fra politiet.» Hun lytter før hun tar et skritt inn i gangen, og lyden av Frank Sinatras fløyelsmyke baryton blir tydeligere:

Have yourself a merry little Christmas, let your heart be light …

«Hallo?» prøver Silja igjen.

From now on, our troubles will be out of sight …

Hun tar ett skritt til. Og det er da hun kjenner den. Lukten. Den er ikke til å ta feil av. Hun stopper så brått at Niklas går rett inn i henne. Han blir stående tett inntil et øyeblikk, før han kommer opp på siden av henne.

«Hva er …»

Han stanser der. Har kjent det samme som hun har.

Den søte, kvalmende lukten av død.

Silja og Niklas når de åpne franske dørene inn til stua side om side. Lukten blir mer påtrengende, og Silja går automatisk over til å puste gjennom munnen. Det store rommet de ser inn i, er overdådig pyntet til jul, og varmen som møter dem, står i kontrast til kulden ute. Til venstre, ved veggen som skiller stua fra kjøkkenet, står en solid og eksklusiv spisestue. På motsatt side, en ikke mindre eksklusiv salong. Ved peisen er to Chesterfield ørelappstoler plassert rundt et bord, på bordplaten står en flaske med eksklusiv konjakk og to halvfylte konjakkglass. Spisestuebordet er ennå dekket med tallerkener og et serveringsfat med størknede matrester etter det som må ha vært gårsdagens måltid, samt to tomme vinflasker. Men det er juletreet i hjørnet som tiltrekker seg all oppmerksomhet.

Ved foten av treet, som er pyntet etter amerikansk standard, ligger to menn. Som to morbide julegaver ligger de på siden med ansiktet mot hverandre og hendene stripset sammen bak på ryggen. De to dammene av koagulert blod rundt hodene deres vitner om den åpenbare årsaken til at ingen av dem har svart på mobilen. Lukten, en blanding av utskilte kroppsvæsker og død, er i ferd med å gjøre Silja direkte uvel. Det hjelper ikke lenger å puste gjennom munnen.

Musikken, som har tatt en kort pause, toner ut på ny fra de gulvstående Bang Olufsen-høyttalerne og må komme fra en cd som står på repeat. Sinatras muntre og joviale: Oh by gosh, by golly, it’s time for mistletoe and holly … står i skjærende kontrast til synet foran dem.

«Det var som faen …»

Ordene til Niklas får Silja ut av den transeliknende tilstanden. Hun ser granskende på ham. Den til vanlig så solariumsbrune huden hans har falmet. Så får hun ta jobben de er forpliktet til å gjøre. Se på og ta på, være hundre prosent sikker på at de virkelig er døde. Silja skritter bestemt over gulvet mens hun holder pusten.

Det er nok med et blikk og en lett berøring for å fjerne enhver tvil. Den gulhvite huden i ansiktet og temperaturen i de to kroppene avslører at døden for lengst har gjort sin inntreden. Silja skynder seg tilbake til Niklas, griper armen hans og slipper den ikke før de er ute av huset. Begge trekker begjærlig inn den friske lufta, og etter noen dype drag kjenner Silja den verste kvalmen gi seg. Synet av de to mennene, derimot, har etset seg fast på netthinnen. Et totalt malplassert bilde i disse fredfulle, vakre omgivelsene.

Hva har skjedd her?

Hun tar seg til kinnene og blir forbauset over hvor varme de er. Ved siden av henne er Niklas i ferd med å melde inn funnet til operasjonssentralen. Hun tar seg sammen og finner nummeret til overbetjent Rafael Larsson på mobilen. Det tar litt tid før han svarer.

«Hei, Silja!»

Det velkjente nykket i magen er der med en gang hun hører stemmen hans, men hun har etter hvert fått god trening i å ignorere det. Rafael høres så avslappet og glad ut. Han koser seg sikkert sammen med samboeren Tonje og resten av familien, og nå ringer hun og ødelegger idyllen.

«Som du sikkert skjønner er det noe større på gang siden jeg forstyrrer deg på en kveld som denne», begynner hun og lyder mer avmålt enn hun hadde tenkt.

«Ja, det stemmer, du har vakt i kveld», sier Rafael og høres straks mer alvorlig ut. «Fyr løs.»

«Niklas og jeg står utenfor en fritidsbolig i Viker i Vestre Ådal. Inne ligger to menn drept, begge er skutt i hodet. Ser ut som rene likvideringer.»

Det går noen sekunder før Rafael responderer:

«Såpass … To stykker, sier du?» Hun hører ham puste tungt ut gjennom nesa. «Vel, da får vi bare kalle inn hele kavaleriet. Jeg skal avslutte her, så drar jeg ned på stasjonen og starter opp det som må settes i gang der. Vet vi noe om identiteten til de døde?»

«Bekymringsmeldingen som ble ringt inn til operasjonssentralen, gjaldt en Audun Miller. Det var kona hans som tok kontakt da han ikke kom hjem til julefeiringen slik de hadde avtalt.»

«Forfatteren?» spør Rafael.

«Jeg tenkte det samme, det er ikke akkurat det vanligste navnet. Han skal ha vært på besøk hos Philip Dahl, han som eier fritidsboligen. Det er jo naturlig å anta at det er de to som er funnet døde, men det behøver ikke å være det.»

«Ok. Bare sikre stedet og hold fortet til teknikerne er på plass, jeg skal også sørge for at en patrulje til blir sendt opp til dere. Så tar du og Niklas en runde i nærområdet og banker på noen dører, spør om folk har sett eller hørt noe.»

Sikkert populært på julaften, tenker Silja og blir stående med mobilen i hånda etter at de har avsluttet samtalen. Men den slags hensyn kan de jo ikke ta.

«Jeg går opp til veien og sperrer av», sier Niklas og plukker ut en rull med sperrebånd fra bilen. «Venter der oppe til forsterkningene kommer.»

Silja nikker til svar og lytter til den knirkende lyden av fottrinnene hans oppover veien.

Da hun ikke kan høre ham lenger, står hun etterlatt i en øredøvende stillhet. Det tar ikke lang tid før en uggen følelse av at hun ikke er alene kommer krypende. Pulsen skyter fart mens øynene farer over terrenget. Hva om den eller de som står bak dette, fortsatt er i nærheten? Hun lukker hånda om skaftet på batongen.

Ta deg sammen!

Mennene der inne har vært døde en stund, og gjerningspersonene er borte for lengst. Hvem ville vel bli værende ute i denne kulden? Og for å vente på hva?

Silja stirrer utover jordet. Ikke lenge etter glir skyene til side lik et sceneteppe idet forestillingen skal starte, og månens bleke ansikt kommer til syne igjen. Hun skjerper blikket, aner en bevegelse i skogkanten. Hun går nærmere, myser for å se bedre. Og jammen er det ikke noen som stirrer tilbake på henne. En med fire ben, spiss snute og en melkehvit haletipp.

En rev.

Den ser på henne som om den har noe den vil fortelle.

Hva er det du har sett?

Mens de betrakter hverandre, blir Silja grepet av den sterke følelsen av slektskap som alltid oppstår i henne når hun møter ville dyr i naturen. Hun kjenner en kort, men sterk impuls til å krysse jordet, følge med reven inn i skogen og aldri vende tilbake.

Hvor lenge de står sånn og mønstrer hverandre før månen foretar et nytt kort forsvinningsnummer, vet hun ikke. Men da den dukker frem igjen, er reven borte, og hun står igjen og føler seg merkelig forlatt.

Etter å ha forsøkt å holde seg varm med varianter av både OL-floka og jenka, søker Silja til slutt tilflukt i bilen med motoren på. Det var føttene som led mest når det var kulde som dette. Uansett hvor godt kledd man var ellers, endte man alltid opp med å bli kald på bena.

Hun liker seg ikke der hun sitter alene, så da billykter endelig lyser opp veien ned mot huset, er hun lettet. Bilen stopper et par meter fra garasjen. Silja når bort til Hiacen som krimteknikerne ved stasjonen bruker når de rykker ut, samtidig som Kate Meland setter bena på den frosne bakken.

«Så det ble du som trakk det korteste strået», sier Silja.

Kate Meland gir fra seg et kort snøft av latter.

«Joar hadde vett nok til å reise bort i jula, han er i Bodø hos svigerfamilien.»

Silja vet at det er en kilde til en viss frustrasjon hos krimteknikerne at de ikke har noen vaktordning. Dette innebærer at de kan bli oppringt når som helst, som på julaften. Og dedikerte som de er, vet hun hvor vanskelig de ville hatt for å si nei når telefonen kommer.

«Men det går fint, altså», fortsetter Kate, som om hun er redd for at hun har fremstått for negativ. «Det er også mer assistanse på vei, Rafael har koblet inn Kripos for bistand.»

«Det er bra», sier Silja. «Virker som en sak utenom det vanlige, det her.»

«Jeg forsto det», sier Kate og trer den ene foten inn i den hvite overtrekksdressen. «Høres ikke ut som vanlig kost i vår lokale andedam.»

Etter at Kate har fått på seg alt utstyret, løfter hun ut en stor koffert fra bilen.

«Da går jeg i gang her ute til de andre kommer», sier hun. «Niklas sa han hadde sett noen ferske spor langs veggen mot jordet, jeg begynner der.»

«Si ifra om det er noe jeg kan hjelpe til med inntil de andre kommer», sier Silja.

Kate gir henne tommelen opp og forsvinner rundt hushjørnet.

 

Da teknikerne fra Kripos er på plass og en aspirant er satt til å ta seg av vaktjobben oppe ved veien, får Silja selskap av Niklas i bilen.

«Skru på all varmen du har», sier han og tar av seg skoene. «Jeg har rett og slett mistet følelsen i tærne.»

Han drar bena oppunder seg og masserer tærne mens de noterer ned hvilke spørsmål de skal stille, og blir enige om hvordan de skal gå frem. Husene i nærområdet ligger spredt, det er bare å begynne med de nærmeste og jobbe seg utover.

 

I husene der det er folk hjemme, blir forespørslene deres møtt med både forskrekkelse og bekymring. Spesielt engstelige blir de som er eldre og bor alene, og Silja og Niklas gjør alt de kan for å berolige dem. Hos enkelte er det nysgjerrigheten som er mest fremtredende så fort den første forskrekkelsen har gitt seg. Men ingen har noe av interesse å melde, og av kroppsspråket hos de fleste er det lett å lese at de helst vil tilbake til julehyggen, inn i varmen, og stenge døra for andre menneskers ulykke. Og Silja bebreider dem ikke. Hvem har vel lyst til å dvele ved livets mørkeste skyggesider på julaften?

Niklas stanser bilen da de kommer til en sidevei omgitt av krattskog på begge sider.

«Kan det bo noen oppover her, da?» sier han.

«Ser sånn ut», svarer Silja og peker mot en rustflekkete postkasse som ser ut som den har blitt skutt på med luftgevær. De falmede restene av et navn som er blitt skrevet med det som må være sprittusj, er fortsatt synlig.

Grusveien viser seg å være dårlig vedlikeholdt og hullete. Niklas må holde lav fart og kjører i sikksakk for å unngå de verste gropene. Etter tre–fire hundre meter skimter de lysene fra et hus. Ute av skogen saktner Niklas farten enda mer, før han stopper helt. Han stirrer granskende på bygningene som blir lyst opp av billyktene.

«Dødens gård», mumler han.

Silja skjønner med en gang hva han sikter til og forstår sammenlikningen. Det er mye ved dette huset og stedet som minner om gården på Søndre Land, som bare få år tidligere fikk tilnavnene skrekkens og dødens gård i mediene etter at to menn var blitt funnet drept der.

Den hvite malingen på huset er i ferd med å skalle av. Det tynne laget med nysnø klarer ikke å skjule at halve taket er dekket til med presenning. Tykk plast er surret rundt pipa, som åpenbart er i bruk, for en strime av røyk tøyer seg ut av den og opp mot himmelen. En gammel sofa, en sykkelramme, noen utemøbler og annet skrot står stablet langs husveggene. Og selv om en adventsstjerne er hengt opp i et vindu i annen etasje, er det ingenting ved stedet som inngir noen som helst følelse av julehygge.

Niklas setter bilen i bevegelse igjen, og da de kommer nærmere huset, tennes en lyskaster som flombelyser hele gårdsplassen. I enden av gårdsplassen står en tilårskommen løe. En stripe av gult lys siver ut gjennom en sprekk i den doble døra. Foran løa er en svart firehjulstrekker parkert, omgitt av to avskiltede biler og en mosegrodd campingvogn.

«For et sted», mumler Niklas idet han skrur av motoren.

De stiger nølende ut av bilen. En vaier som er trukket mellom det ene hushjørnet og løa, antyder at det finnes en hund på gården. Mens de går sakte mot inngangspartiet som er omkranset av en lenke med fargede, blinkende lys, blir antagelsen bekreftet av høylytte, dype bjeff innenfra. Silja kaster et blikk på Niklas. Vet hvor lite han har til overs for hunder. I utgangspunktet gjelder skepsisen hans elghunder fordi han ble bitt av en som barn, men Silja kan tenke seg langt mer skrekkinngytende beist å støte på enn det.

Sånne som høres ut som denne.

Det er ingen ringeklokke å se, men før de rekker å banke på, blir døra revet opp. En mann på omtrent deres egen alder med firskårent ansikt titter ut. Rottweileren han holder i halslenken, kaster seg mot dem, men mannen evner heldigvis å holde det store, muskuløse dyret tilbake. Hunden knurrer, dypt og rumlende, og gir fra seg noen langtrukne bjeff som får det til å gjalle i ørene.

Mannen ser på dem med øyne fulle av mistro mens han tviholder på rottweileren med den ene hånda og dørklinken med den andre. Han er et hode kortere enn Niklas, men alt ved fremtoningen og den tettpakkede kroppen oser av et potensial for vold.

«Hva er det dere vil?»

I toneleiet finnes samme fiendtlighet som i kroppsspråket. Silja beskriver ærendet deres på en så avvæpnende og rolig måte som hun kan, hun tviler ikke på at dette er en person som er kapabel til å slippe hunden løs på dem om han skulle finne det for godt.

«Det der vet jeg ingenting om», sier han bryskt. «Vi har ikke noe med folk her oppe å gjøre, holder oss for oss sjøl.»

Så det er flere i huset, tenker Silja og har knapt tenkt tanken ut før hun aner en bevegelse bak mannen. Ut av skyggene i den dårlig opplyste gangen trer en liten skikkelse frem. Et lite barn på rundt ett til to år. En jente, antar Silja ut fra sløyfen som er festet i det lille hun har av hår. Barnet ser på henne med store, runde øyne mens hun sutter intenst på smokken hun har i munnen. Silja skakker på hodet for å få bedre innsyn. Den hvite genseren som barnet har på seg, er full av matrester i forskjellige fargenyanser. Bleien som henger tungt ned mellom bena i den lilla strømpebuksa, burde vært skiftet for lengst.

Dørvokteren følger Siljas blikk og får øye på barnet.

«Gå inn med deg!» sier han skarpt, slipper taket i dørklinken og vifter med hånda for å få henne til å trekke seg tilbake.

Barnet får noe angstfylt og rådvilt over seg, men blir stående. Hun stirrer på Silja.

«Jeg sa gå inn!»

Piskesnerten i stemmen får barnet til å rykke til og hunden til å bjeffe iltert. Den vesle jenta trekker seg sakte bakover, fortsatt med øynene i Silja, før hun vender om og løper innover i huset.

 

«Fy flate, snakk om dårlige vibber», sier Niklas så fort de er tilbake i bilen.

«Det kan du si», sier Silja. «La du merke til hvor engstelig det lille barnet virket? Og hun så da veldig ustelt ut?»

«Det er nok ikke jeg den rette til å bedømme. Da ungene til søsteren min var små, syntes jeg de gjerne hadde mer mat på klærne enn i magen etter et måltid. Men at ungen var engstelig, er jeg enig i. Nå fremsto ikke akkurat den fyren som prototypen på en kjærlig og omsorgsfull far, så det er kanskje ikke så rart», svarer Niklas.

Det blir stille mellom dem. Silja kjenner en nagende følelse. Ingenting gjør henne mer opprørt enn når hun kommer i kontakt med barn som lider under omsorgssvikt eller overgrep. I møte med dem trigges hennes egne traumer, og vekker til live den fysiske følelsen av frykt og utrygghet som preget en periode av hennes egen barndom.

Stillheten blir værende da de kjører vekk fra huset. Silja stirrer ut av vinduet, uten egentlig å se.

Hun har bare tanker for barnet, og magefølelsen forteller henne at noe er galt.

